《都门送吴允兆还吴兴》
明代·徐熥

燕山三月杨柳新，别酒一杯送故人。故人仗剑意慷慨，仰天大笑辞平津。

我唱骊驹君驻马，送君半是穷交者。暮角凄凉起驿楼，春云惨淡生原野。

酒阑歌罢马频嘶，千里征途望霅溪。独有王孙归未得，天涯空叹草萋萋。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。